Beeld-fotograaf moes foto’s uitveeHarbour Fish & Meat Market in Bedfordview. Foto: Dining-out.co.za Beeld beoog om kriminele aanklagte aanhangig te maak nadat een van sy fotograwe glo geteister is omdat hy foto’s van ŉ restaurant geneem het wat gereeld deur Radovan Krejcir, die omstrede voortvlugtige Tsjeggiese besigheidsman, besoek word. Die Suid-Afrikaanse Redakteursforum (Sanef) het Donderdag die voorval streng veroordeel. Die voorval het Woensdag by die Harbour Fish & Meat Market plaasgevind. Werknemers van die restaurant het beslag gelê op die fotograaf, Cornél van Heerden, se kamera nadat hy foto’s van die restaurant en die parkeergebied by die Bedford Centre geneem het. “Nadat die restaurant se werknemers die fotograaf gesien het, het twee mans aggressief op Beeld se span in hul voertuig afgestorm,” het Sanef gesê. “Hulle het alle kameratoerusting uit die voertuig gehaal en Van Heerden se kamera uit sy hande gegryp, waarna hulle met al die toerusting in die restaurant in is.” Die joernaliste het die sentrum se veiligheidswagte ontbied, wat glo geweier het om in te meng. Beeld het die Bedfordview-polisiestasie gebel, wat drie beamptes na die toneel ontbied het. Die restaurant het aangebied om die toerusting terug te gee op voorwaarde dat al die foto’s wat van die restaurant geneem is, uitgewis word. “Wat meer skokkend is, is dat die polisiebeamptes saamgestem het dat die foto’s uitgewis moet word,” het Adriaan Basson, Beeld se redakteur, in ŉ verklaring gesê. Basson het aan sy span opdrag gegee om maar die foto’s uit te wis sodat hulle hul toerusting kan terugkry. “Dit was duidelik dat hulle in gevaar was, en ek wou nie toelaat dat my kollegas argumenteer met mense wat duidelik nie ‘n idee het wat vryheid van spraak is nie,” het Basson gesê. Nadat die foto’s uitgewis is, is die kameratoerusting teruggegee. Basson het gesê hy is woedend oor die restaurant se optrede, aangesien die foto’s van ŉ publieke plek af geneem is. Hy sê ook die sentrum se bestuur het ook gefaal deur nie in te meng nie. Sanef het gesê hul gaan die saak verder neem en by polisiekommissaris Riah Phiyega ŉ klagte indien en versoek dat die drie beamptes, wat op die toneel was, dissiplinêr aangekla word, omdat hulle saamgestem het dat die foto’s uitgewis moet word; dít kom neer op diefstal. Die bestuur van die restaurant het Donderdag geweier om kommentaar te lewer en het gesê slegs die eienaar kan dit doen. Die eienaar sal egter eers Donderdagmiddag by die restaurant wees en dan vir kommentaar beskikbaar wees. Krejcir was vandeesweek weer in die nuus nadat ŉ bom by sy kantoor in Bedfordview ontplof het, en twee lewens geëis het. Lees meer hier. – SAPA Lees ook: Krejcir swyg oor Bedfordview-ontploffing Bom by Krejcir-onderneming eis twee Nóg ‘n Krejcir-vennoot doodgeskiet Krejcir-moordkomplot: Teenstrydighede in bewyse Bedfordview-man by verkeerslig doodgeskiet; Krejcir ontken verbintenis Krejcir-moordkomplot: Beskuldigde in hof Krejcir-uitleweringsverhoor weer uitgestel Krejcir weer in die hof Krejcir se vermeende aanvaller dalk veiliger agter tralies Krejcir se winkel beroof Foto’s: Krejcir oorleef bisarre sluipmoordaanval